“ตู่” ลาจอ! ประกาศออนแอร์ทิ้งทวน ศุกร์ที่ 29 มี.ค.นี้ หลังดีเบตกับตัวเองมานาน 5 ปี
“ตู่” ลาจอ! ประกาศออนแอร์ทิ้งทวน ศุกร์ที่ 29 มี.ค.นี้ หลังดีเบตกับตัวเองมานาน 5 ปี
26 มี.ค. 2562

วันนี้(26 มี.ค.62) ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ(คสช.) แถลงภายหลังการประชุมคณะรัฐมนตรี (ครม.) ว่า รายการศาสตร์พระราชาสู่การพัฒนาที่ยั่งยืน ที่ออกอากาศทุกวันศุกร์ ตนจะจัดรายการวันศุกร์ที่ 29 มีนาคมนี้ เป็นครั้งสุดท้าย
“หลายคนก็ถามมาว่าเมื่อไรจะเลิกพูดซะที ผมก็จะเลิกพูด ผมจะพูดอีกครั้งเดียวเป็นการขอบคุณ เป็นครั้งสุดท้ายที่ผมจะพูดรายการวันศุกร์ แล้วก็จะเอาเวลานั้นสัก 10 นาที ให้มีการแถลงความก้าวหน้าพิธีบรมราชภิเษกแทน ดีใจไหม ดีใจนะ เพราะผมพูดมาหมดแล้วล่ะ ไม่ว่าจะความคิดของผม วิสัยทัศน์ของผม หรือการแก้ปัญหา การทำงาน ที่ผมดีเบตมาตลอด 5 ปีของผม อาจจะไม่มีใครมาดีเบตกับผม แต่ผมชี้แจงอธิบายหลักการและเหตุผลของผมสมบูรณ์ครบถ้วน รวมทั้งวิธีการทำให้ท่านดู ให้ท่านฟังแล้ว เพราะฉะนั้นก็กรุณาฟังรัฐบาลใหม่ต่อไป” พล.อ.ประยุทธ์ กล่าว